નેશનલ મેડિકલ કમિશન બિલ સ્ટેન્ડિંગ કમિટી પાસે મોકલવામાં આવ્યું છે, જે પછી દેશભરના ડૉક્ટરોએ હડતાલ પરત લીધી છે. ઇન્ડિયન મેડિકલ એસોસિએશન(આઇએમએ)ના આહ્વાન પર મંગળવારે દેશભરના ડૉક્ટરો હડતાલ પર ઉતર્યા હતા. જો કે, બપોર બાદ ડૉક્ટરોએ પોતાની હડતાલ પરત લઇ લીધી હતી અને કામ પર પાછા ફર્યા હતા. આ હડતાલને કારણે સવારથી બપોર સુધી ચિકિત્સા વ્યવસ્થા સંપૂર્ણપણે ઠપ હતી, જેને કારણે દર્દીઓને ઘણી મુસીબત ભોગવવી પડી હતી. સરકાર મેડિકલ કાઉન્સિલ ઓફ ઇન્ડિયાની જગ્યાએ નેશનલ મેડિકલ કાઉન્સિલ બિલ લાવી રહી છે. આઇએમએ દ્વારા આ બિલનો વિરોધ કરવાનો નિર્ણય લેવામાં આવ્યો છે. દેશભરના ડૉક્ટરોના વિરોધ બાદ સરકારે બિલને સ્ટેન્ડિંગ કમિટી પાસે મોકલ્યું છે.